Tydens ons inpaksessie, is ons besig met die krat wat al die skoonmaakmiddels en gifstowwe bevat. Die bottel “Blue Death” is te groot – dit pas nie in die krat nie. Ek gaan haal ŉ leë sjampoobotteltjie wat net die regte grootte is. My man se reaksie?
Die hartseer van menslike gedrag is dat ons dikwels ons seerkry en pyn (ons “gif”) onderdruk, en dan op die verkeerde plek, teenoor onskuldige mense hierdie bomme laat bars en so maak ons dié naaste aan ons baie seer. Dit veroorsaak dat jy nie lig of sout kan wees nie – al wil jy – wat jou seerkry oorskadu dit. Omdat jy seer het word jy passief en aggressief. Jou gif is in die verkeerde bottel. Jou kinders, familie, geliefdes en vriende weet dit nie, want hierdie bottel is nie gemerk nie. Hulle ervaar net die nagevolge: Gif maak dood!
Erken dat jy seer het, merk jou bottel “Gif” en gee die waarskuwings en gebruiksaanwysigings duidelik aan. Gee mense die naaste aan jou ŉ kans en wees eerlik, dan gaan hul harte vir jou oop.
Sy was ŉ vrou met ŉ twyfelagtige verlede. Sy het ’n reputasie gehad, as ŉ slegte vrou – nou nie juis die vrou wat ŉ respektabele man noodwendig aan sy ouers sou gaan voorstel het nie. Haar tuisstad Magdala was bekend vir sy promiskue lewenswyse – sy het die etiket van ŉ prostituut gedra. Haar lewe was in ŉ gemors – Jesus het 7 duiwels uit haar uitgedryf. Maar ons weet dat die uiteinde van haar verhaal anders verloop het.
Wie het my etiket geaktiveer? Identifiseer die ondervinding, gesprek of omstandighede wat jou die etiket gegee het. Iets moes gebeur het, dat jy geëtiketteer is. Wat of wie het veroorsaak dat jy dink jy is nie goed genoeg nie, arm of lelik?
Hoe het hierdie etiket my lewensbeskouing beïnvloed? Watter etikette glo jy met soveel oortuiging, dat dit al jou dominante beskouing geword het? Jy begin glo jy is sleg, of nie goed genoeg nie. Hierdie dominante beskouing bepaal dan ook uiteindelik jou gedrag. Wanneer jy weet wie jy is, ontwikkel jy ŉ sterk selfrespek; wanneer jy volgens ŉ etiket – wat eintlik niks anders as ŉ leuen is nie – leef en optree, ontwikkel jy selfhaat. En dit is presies wat die ou duiwel wil hê. Dit loop uit op chaotiese gevolge. Stel vas hoe jy emosioneel op daardie etikette reageer en watter gedrag en gewoontes jy as gevolg daarvan ontwikkel het.
Nadat jy al hierdie goed in die oë gekyk het – vat alles na God toe. Gaan vind by en in God uit wie jy werklik is – hoe Hy jou gemaak het, en watter besondere identiteit Hy aan jou gegee het. Hy gee ook beloftes van hoop en ŉ beter toekoms in sy Woord. So kan jy van bedrukking na vreugde en vervulling beweeg. Bly in geloof gefokus op God, sodat jy sy droom vir jou kan ontdek.